text: Nu kører verdens længste møllevinge igennem Sydjylland
  30 juni 2016 kl. 19.30
  Vejskilte og autoværn pilles ned, når verdens længste vindmøllevinge torsdag aften køres fra Lunderskov til Aalborg. 
  Det er lidt af et syn, der venter bilisterne på motorvej E45 her til aften, når verdens hidtil længste vindmølle-særtransport kører fra Lunderskov ved Kolding og mod Aalborg.
  Lasten er verdens længste vinge fra LM Wind Power, der er hele 60 tons tung og 100 meter lang. Den kører med kurs mod Kolding klokken 21.30, oplyser LM Wind Power i en pressemeddelelse.
  Transporten bliver udført med stor forsigtighed, da højden på læsset eksempelvis er 4,47 meter. Køretøjer på de danske veje må maksimalt være 4,50 meter høje. Der er altså kun få centimeter, når vingen skal under broer.
  Og så er der kun få centimeter mellem vingen og trafiklys, autoværn og skilte, som vingen skal passere. Det betyder, at der ved transporten vil stå specialister klar til at afmontere og samle eksempelvis autoværn, når transporten skal forbi.
  Det har taget LM Wind Power ni måneder at forberede transporten, og det forventes at turen tager fire til fem timer. Lastbilen vil nemlig kun køre med 45-50 km/t på motorvej E45. 
  Motorvej E45 vil kun blive spærret kort ved Kolding Syd, hvor transporten får fem minutter til at stoppe og bakke.
  
  